Έιπεξ

Το Έιπεξ (αγγλ. Apex) είναι πόλη και δήμος των Ηνωμένων Πολιτειών Αμερικής, στην Κομητεία Γουέικ της πολιτείας Βόρεια Καρολίνα. Στο νότιο άκρο του ο δήμος περιλαμβάνει την κοινότητα Φρέντσιπ. Σύμφωνα με την απογραφή του 2020, η πόλη είχε πληθυσμό 58.780 κατοίκους, έναντι μόλις 20.212 κατοίκων σε εκείνη του έτους 2000. Το 1994 το κέντρο της πόλεως χαρακτηρίσθηκε «ιστορικό διαμέρισμα». Η πόλη αναπτύχθηκε αρχικώς στα τέλη του 19ου αιώνα ως ένας μικρός οικισμός γύρω από μια στάση ανεφοδιασμού του σιδηροδρόμου, φθάνοντας τους 349 κατοίκους το έτος 1900. Η τοποθεσία βρισκόταν στο υψηλότερο σημείο της παλαιάς σιδηροδρομικής γραμμής Τσέιθαμ, χαρακτηριστικό στο οποίο οφείλει η πόλη και την ονομασία της, καθώς η αγγλική λέξη apex (εκ της λατινικής) σημαίνει «ανώτατο σημείο», «κορυφή». Το «μότο» του δήμου είναι «Η κορυφή της καλής ζωής» ("The Peak of Good Living").
Παραπομπές

Ειπεξ
Κατηγορία:Πόλεις στην κομητεία Γουέικ της Βόρειας Καρολίνας